I 2021 gik 142 nordjyske virksomheder konkurs. Det er tal er allerede overgået efter årets første ni måneder, viser nye tal.

Intet mindre end 158 erhvervsdrivende i Nordjylland har ufrivilligt drejet nøglen om og lukket butikken på grund af konkurs. Det viser nye tal fra Dansk Erhverv. En af dem, det ikke er kommet så vidt for endnu, er Preben Ramskov, som sammen med sin kone ejer Hjallerup Bageri & Café. Selvom han ikke er gået konkurs med sin bagerforretning, føler han alligevel presset fra de stigende råvare-, el- og oliepriser, og han frygter at blive en del af den kedelige statistik. -	Det er det værste, at man skal miste det, man har arbejdet for i mange år, sådan bare lige på et splitsekund, siger Preben Ramskov. Coronaregninger spøger stadig Lige nu er der stort fokus på inflation og energikrise, men det er ikke kun dét, der gør det svært at være erhvervsdrivende. For selvom Preben Ramskov under coronatiden var glad for, at de fik udskudt tilbagebetalingen af coronalånene, så kan det mærkes nu. -	Vi har ikke tjent så mange penge under corona, at der ligger en stak penge til at betale det her, siger han. Erhvervsminister Simon Kollerup (S) mener alligevel ikke, at det var en fejl fra regeringens side, at man valgte at udskyde betalingsfristen for lånet. -	Det er klart, havde vi vidst, at det ville ramme sammen med, at inflationen brager i vejret, og Putin tromler ind i Ukraine, så havde situationen måske stået i et andet lys, men det var der bare ingen, der vidste dengang, siger han. Kigger på hjælp Hvis ikke flere nordjyske virksomheder skal gå konkurs, er der brug for hjælp – og ifølge erhvervsministeren er man allerede i gang med at kigge på netop det. -	Regeringen og Socialdemokratiet er opmærksomme på, at der er et kæmpestort problem her, og vi sidder og kigger på, hvordan kan vi eventuel hjælpe. Kan man gøre det, så skal det være økonomisk ansvarligt, siger han. Tilbage i bagerforretningen i Hjallerup gruer man dog for, om man på et tidspunkt bliver en del af statistikken over nordjyske konkurser. -	Det ville jo være en forfærdeligt tanke. Vi har været her i 36 år - og det kan jeg slet ikke have i mit hoved, siger Preben Ramskov.